Det har længe været særdeles problematisk at få en tid hos øjenlægen, hvis man bor nord for Limfjorden i Nordjylland. Det forsøger Region Nordjylland nu at løse. De har nemlig indgået aftaler med tre erfarne øjenlæger. Lægerne er til to nye øjenlægeklinikker i sundhedshusene i Brønderslev og Sæby. Klinikkerne åbner i januar 2016, og regionsrådsformand, Ulla Astman, forventer, at de nye læger kan forbedre situationen med lange ventetider. - Lang tids kapacitetsproblemer i Vendsyssel ser nu ud til at blive løst. Der er tale om en fremtidssikret løsning, som bør sikre stabil øjenlægedækning i Vendsyssel i de næste mange år, siger hun. Region Nordjylland forventer, at der fremadrettet sker et markant fald i den ventetid, som patienterne ellers har oplevet.

Opsummering:
Tre nye øjenlæger indgår aftale med Region Nordjylland. De privatpraktiserende læger åbner klinikker i 2016.